জিম পারসন্স

জেমস জোসেফ পারসন্স (ইংরেজি: James Joseph Parsons; জন্ম: ২৪ মার্চ ১৯৭৩) হলেন একজন মার্কিন অভিনেতা। তিনি সিবিএসের সিটকম দ্য বিগ ব্যাং থিওরি ধারাবাহিকে শেলডন কুপার চরিত্রে অভিনয়ের জন্য খ্যাতি অর্জন করেন। এই কাজের জন্য তিনি চারটি প্রাইমটাইম এমি পুরস্কার, একটি গোল্ডেন গ্লোব পুরস্কার ও দুটি ক্রিটিকস চয়েস টেলিভিশন পুরস্কার অর্জন করেন। ২০১১ সালে পারসন্সের ব্রডওয়ে মঞ্চে অভিষেক ঘটে দ্য নরমাল হার্ট নাটকে টমি বোটরাইট চরিত্রে অভিনয়ের মধ্য দিয়ে, এই কাজের জন্য তিনি একটি ড্রামা ডেস্ক পুরস্কারের মনোনয়ন লাভ করেন। তিনি এই নাটকের টিভি চলচ্চিত্রায়নে একই চরিত্রে অভিনয় করে তার সপ্তম এমি পুরস্কারের মনোনয়ন লাভ করেন। ২০১৬ সালে তিনি নাট্যধর্মী হিডেন ফিগারস্‌ চলচ্চিত্রে পার্শ্ব চরিত্রে অভিনয় করেন। ২০১৮ সালে ফোর্বস সাময়িকী তাকে বিশ্বের সর্বোচ্চ পারিশ্রমিক-গ্রহীতা টিভি অভিনেতা হিসেবে গণ্য করে, যার পারিশ্রমিকের পরিমাণ ২৬.৫ মিলিয়ন মার্কিন ডলার। পারসন্স ১৯৭৩ সালের ২৪শে মার্চ টেক্সাসের হিউস্টন শহরের সেন্ট জোসেফ হাসপাতালে জন্মগ্রহণ করেন। তার পিতা মিল্টন জোসেফ "মিকি/জ্যাক" পারসন্স জুনিয়র এবং মাতা জুডি অ্যান (ম্যাকনাইট)। তার বোন জুলি অ্যান পারসন্স একজন শিক্ষিকা। তিনি স্প্রিং উপশহরে বেড়ে ওঠেন। ছয় বছর বয়সে স্কুলে দ্য এলিফ্যান্ট্‌স চাইল্ড নাটকে কোকা-কোলা বার্ড চরিত্রে অভিনয়ের পর থেকে তিনি অভিনয়ের প্রতি আগ্রহী হয়ে ওঠেন। তিনি স্পিংয়ের ক্লিন ওক হাই স্কুলে পড়াশোনা করেন। কৈশোরে তিনি সিটকম থ্রিস কোম্পানি, ফ্যামিলি টাইস, এবং দ্য কাজবি শো দ্বারা প্রভাবিত হন। পারসন্স ১৫ থেকে ৩০টি টেলিভিশনে প্রকল্পের জন্য অডিশন দেন, কিন্তু যে কয়টি কাজের জন্য তাকে নির্বাচন করা হয়, সব কয়টিই কোন টেলিভিশন নেটওয়ার্ক না কেনার কারণে স্থগিত রয়ে যায়। ব্যক্তিক্রম ঘটে দ্য বিগ ব্যাং থিওরি ধারাবাহিকের ক্ষেত্রে। এই টিভি প্রকল্পের পাণ্ডুলিপি পড়ে পারসন্সের মনে হয় তিনি শেলডন কুপার চরিত্রের জন্য উপযুক্ত। অডিশনে তিনি ধারাবাহিকটির স্রষ্টা চাক লোরকে মুগ্ধ করেন, এবং তাকে দ্বিতীয়বার অডিশন দিতে বলা হয় দেখার জন্য যে তিনি পুনরায় পূর্বের মত অভিনয় করতে পারেন কিনা। পারসন্সকে শেলডন কুপার চরিত্রের জন্য নির্বাচন করা হয়। পারসন্স শেলডন চরিত্রটি পাওয়ার ক্ষেত্রে তার সান দিয়েগো বিশ্ববিদ্যালয়ের প্রশিক্ষণকে কৃতজ্ঞতা জানান। এই কাজের জন্য তিনি ২০০৯ সালে টেলিভিশন ক্রিটিকস অ্যাসোসিয়েশন পুরস্কার লাভ করেন। পারসন্স ২০০৯, ২০১০, ২০১১, ২০১২, ২০১৩, ও ২০১৪ সালে টানা ছয়বার সেরা হাস্যরসাত্মক ধারাবাহিক অভিনেতা বিভাগে প্রাইমটাইম এমি পুরস্কারের মনোনয়ন লাভ করেন এবং ২০১০, ২০১১, ২০১৩ ও ২০১৪ সালে চারবার এই পুরস্কার লাভ করেন। পাশাপাশি তিনি ২০১১, ২০১৩ ও ২০১৪ সালে সেরা সঙ্গীতধর্মী বা হাস্যরসাত্মক টিভি ধারাবাহিক অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন ও ২০১১ সালে একটি পুরস্কার অর্জন করেন। ২০১১, ২০১২, ২০১৩, ও ২০১৪ সালে টানা চারবার ক্রিটিকস চয়েস টেলিভিশন পুরস্কারের মনোনয়ন লাভ করেন ও ২০১১ ও ২০১৪ সালে দুটি পুরস্কার অর্জন করেন। গিলবার্ট, ম্যাথু (৮ ফেব্রুয়ারি ২০০৯)। "Gentle twists on reliable formulas keep viewers hooked"। বোস্টন গ্লোব। সংগ্রহের তারিখ ২৪ মার্চ ২০১৯।  "The Big Bang Theory Cast: Jim Parsons"। সিবিএস (ইংরেজি ভাষায়)। ৩০ মে ২০১৯ তারিখে মূল থেকে আর্কাইভ করা। সংগ্রহের তারিখ ২৪ মার্চ ২০১৯।  রোবমেড, ন্যাটালি (২৪ অক্টোবর ২০১৮)। "Highest-Paid TV Actors 2018: Jim Parsons Leads With $26.5 Million"। ফোর্বস (ইংরেজি ভাষায়)। সংগ্রহের তারিখ ২৪ মার্চ ২০১৯।  "Shocking Jim Parsons truths revealed after Emmy win"। লস অ্যাঞ্জেলেস টাইমস (ইংরেজি ভাষায়)। ২৯ আগস্ট ২০১০। সংগ্রহের তারিখ ২৪ মার্চ ২০১৯।  উইকিমিডিয়া কমন্সে জিম পারসন্স সংক্রান্ত মিডিয়া রয়েছে। অলমুভিতে জিম পারসন্স ইন্টারনেট অফ-ব্রডওয়ে ডেটাবেজে জিম পারসন্স (ইংরেজি) ইন্টারনেট ব্রডওয়ে ডেটাবেজে জিম পারসন্স (ইংরেজি) ইন্টারনেট মুভি ডেটাবেজে জিম পারসন্স  (ইংরেজি) রটেন টম্যাটোসে জিম পারসন্স (ইংরেজি)